Nous, officiaus de la court de Besançon, faisons savoir à touz que par devant maistre Guillaume de Mostier-Autepierre, nostre commandemant especial por ce envoié, aquel quant à ce nous avons comi et cometons par ces lettres nostre foies, estaublis nobles damoisiaux Jehans de Monbeliart, sires de Monfacon, d’une part, et noble baron et puissant messires Jehanz de Chalon, sires d’Arlay, d’autre part, lidiz sires de Monfacon fit homage et featey adit signor d’Arlay, et reconut et confessa per devant nostredit comandement, ledit monsignor Jehan presenz et recevans ladite confession, que il tient et doit tenir de lui en fié et en homaige le chastel viez de Villafanz et les appendises, et ce qu’il a et que l’on tient [de lui es] apertenances, et le chastel nuef de Villafanz et les apertenances, sauz Varnierfontainne et ce que il a et que l’on tient de lui à Nancray, qui fut des contaubles, et cinc cenz livrées de terre ou puis de Salins. Et cest homaige, ceste confession fit lidiz sires de Monfacon en la presence de mons. Symon, par la grace Deu abbé de Baume, et de mons. Thiebaut, signour de Varre, de mons. Jehan de Vercex, chenoine de Besançon, et de plusors autres tesmoins à ce apelés. En tesmoint de laquel chose, à la relacion doudit nostre comandement, aquel nous avons pleniere foy, nous avons mis le seel de ladite court en ces lettres. Donné le juedi devant feste saint Jeham Baptiste, l’an de grace mil CCC et nuef.